《次韵答叔原会寂照房呈稚川》
宋代·黄庭坚

客愁非一种，历乱如蜜房。
食甘念慈母，衣绽怀孟光。
我家犹北门，王子渺湖湘。
寄书无雁来，衰草漫寒塘。
故人哀王孙，交味耐久长。
置酒相暖热，惬于冬饮汤。
吾侪痴绝处，不减顾长康。
得闲枯木坐，冷日下牛羊。
坐有稻田衲，颇薰知见香。
胜谈初亹亹，修绠汲银床。
声名九鼎重，冠盖万夫望。
老禅不挂眼，看蜗书屋梁。
韵与境俱胜，意将言两忘。
出门事衮衮，斗柄莫昂昂。
月色丽双阙，雪云浮建章。
苦寒无处避，惟欲酒中藏。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。